作者:馬致遠
標題:雙調・撥不斷
內容:九重天，二十年，龍樓鳳閣都曾見。綠水青山任自然，舊時王謝堂前燕，再不復海棠庭院。嘆寒儒，謾讀書，讀書須索題橋柱。題柱雖乘駟馬車，乘車誰買《長門賦》？且看了長安回去。路旁碑，不知誰，春苔綠滿無人祭。畢卓生前酒一杯，曹公身後墳三尺，不如醉了還醉。怨離別，恨離別，君知君恨君休惹。紅日如奔過隙駒，白頭漸滿楊花雪，一日一個渭城客舍。孟襄陽，興何狂？凍騎驢灞陵橋上，便縱有些梅花入夢香，到不如風雪銷金帳，慢慢的淺斟低唱。笑陶家，雪烹茶，就鵝毛瑞雪初成臘，見蝶翅寒梅正有花，怕羊羔美酒新添價，拖得人冷齋裡閒話。菊花開，正歸來。伴虎溪僧鶴林友龍山客，似杜工部陶淵明李太白，有洞庭柑東陽酒西湖蟹。哎？楚三閭休怪。浙江亭，看潮生，潮來潮去原無定，惟有西山萬古青。子陵一釣多高興，鬧中取靜。酒杯深，故人心，相逢且莫推辭飲。君若歌時我慢斟，屈原清死由他恁。醉和醒爭甚？瘦形骸，悶情懷，丹楓醉倒秋山色，黃菊雕殘戲馬臺，白衣盼殺東籬客，你莫不子猷訪戴？布衣中，問英雄，王圖霸業成何用！禾黍高低六代宮，楸梧遠近千官冢，一場惡夢。競江山，為長安，張良放火連雲棧，韓信獨登拜將壇，霸王自刎烏江岸，再誰分楚漢。子房鞋，買臣柴，屠沽乞食為僚宰，版築躬耕有將才。古人尚自把天時待，只不如且酩子裡胡捱。莫獨狂，禍難防，尋思樂毅非良將，直待齊邦掃地亡，火牛一戰幾乎喪，趕人休趕上。立峰巒，脫簪冠。夕陽倒影松陰亂，太液澄虛月影寬，海風汗漫雲霞斷，醉眠時小童休喚。套數。